በጣና የእንቦጭ አረምን ለማስወገድ የሚያስችል ዘመናዊ ማሽን አገር ውስጥ መግባቱ ተገለጸ
በጣና ላይ የተዛመተውን የእንቦጭ አረም ለማስወገድ የሚያስችል ዘመናዊ ማሽን ወደ  ሀገር ውስጥ  መግባቱ ተገለጸ ፡፡የአረም ማስወገጃ ማሽኑን ገዝቶ ለክልሉ መንግስት ያስረከበው በባህር ዳር የተቋቋመው አማጋ የስፖንጅ ውጤቶች ማምረቻ ድርጅት ነው፡፡የድርጅቱ ስራ አስኪያጅ አቶ ገብሩ ምትኩ እንዳሉት ማሽኑ በሰዓት 5 ሺህ ካሬ ሜትር ቦታን ከአረም የማስወገድ አቅም አለው፡፡በቅርቡም ከውጭ ሀገር በሚመጡ ባለሙያዎች ተገጣጥሞ ለሀገር ውስጥ ሙያተኞች ስልጠና በመስጠት ወደ ስራ ይገባል ብለዋል፡፡የአማራ ክልል አካባቢ ደንና ዱር እንስሳት ጥበቃ ባለስልጣን ዋና ዳይሬክተር ዶክተር በላይነህ አየለ ማሽኑን ለገዛው አማጋ የስፖንጅ ውጤቶች ማምረቻ ድርጅት ምስጋና አቅርበዋል፡፡በቀጣይም ባለሃብቱንና በጎ አድራጎት ማህበራትን በማስተባበር በጣና ላይ የተጋረጠውን አረም የማስወገድ ተግባር በስፋት ይከናወናል ብለዋል፡፡የአረም ማስወገጃ ማሽኑ ባህር ዳር ሲገባ አቀባበል ተደርጎለት ወደ ጎርጎራ ተሸኝቷል፡፡